Догг1учура аьлча, цу дийнахь Бенахь рузбанехь бара Г1еза-Хьаьжа, Ташо-Хьаьжа, Кунта-Хьаьжа, Баматгира –Хьаьжа, Эндарера Абу-шейх, лаьзгийн Яраг1-юьртара Мухьаммад-Яраг1и. Т1аьхьарниг Шемалан а, Ташо-Хьаьжин а устаз вара. Амма Шемал цхьаьнакхетаре ца веара. Х1инца Кунта-Хьаьжин таро яра шена лиънехь Шемала кхайкхича Ведана ца ван. Х1етахь цхьаьнакхетаре Шемал веанехьара цунна дуьйцур дара шейханий, эвлаяаний юккъехь х1ун башхалла ю. Хеталора, хьо Маккара а хилча, шайх ву бохуш хилча, хьуна хаа декхар дара и санна долу х1ума. Соьга сан вешин к1анта шуьга цхьа де билгалде ала боху. Шен устаз Кунта-Хьаьжа ханна жима велахь а, Далла хьалха доккха дарж долуш ву боху.